  Виталий Пронин Кун Думае вуиз законлы проект: котькуд быдэ вуэм мурт уждунысьтыз быдэн 2 процентсэ мед, пе, висъялоз анаезлы но атаезлы. Сыџе выт люкаськоз Пенсиосъя фондэ, отысь чиновникъёс сое, пенсиос борды ватсаса, люкылозы ни.Учыръёс луо пӧртэм...Кун Думаысь Ужъя, социальной политикая но ветеранъёслэн ужъёссыя комитетын таӵе законлы проектэз берен берыктӥзы сое дасясьёслы. Шуизы: проектэз пыр-почгес дасяно, лыдэ басьтоно пќртэм учыръёсты... Но таӵе ӵектонлы чутрак пумит ӧз кариське, сое тунсыкоен лыдъязы!Озьы та вакытэ анай-атайёс понна выт тупатон сярысь вераськонъёс Кун Думаын уг чусомо. Соос пыӵазы ни огшоры калык пӧлы но: кин ке умоен лыдъя, кин ке та пала уг дурбасьты...Та пумысен малпан утчаса, та нуналъёсы вуылӥм Грак ёросысь Лолошур-Возжи гуртысь мӧйыослы чаклам юртэ. Нуназе шорын чус, песянай-песятайёс ас комнатаосазы пуко. Отысь диспетчер, югдурез чакласа возись, Юрий Грахов шуэ:- Юртмы усьтӥськемын 2010-тӥ арын, со выль куронъёсъя ӝутэмын ни: котькуд адямилы - нимаз комната, отын ик пӧраськон, мисьтӥськон интыез но. Кузпалъяськемъёс бен ӵошен уло, соослэн улон интызы но паськытгес. Одӥг куз татын кылдӥз ни. Огъя улӥсез-вылӥсез дорамы 23 кузя. Но та вакытлы ӧжытгес кылемын, гужемлы кин ӵыжы-выжыосыз доры, кин бускельёсыз доры кошкемын...Вера, Надежда, ЛюбовьАнатолий Юмшанов Грак палъёсы вуэм Дэри ёросысь Люкшудья гуртысь. Солы гужемлы но нокин доры кошкыны. Огназ кылем воргоронлы татчы интыяськыны ӵектӥллям гурт администрациязы, нош коркаяз улыны пыртӥллям дышетӥсез. Но выжыкылысь Хоттабычлы кельшись воргорон, номыр шоры учкытэк, шоккетыны яратэ:- О-о, та нуналъёсы гинэ 80 арес тырмонме быдэс юртэнымы пусйим. Гармошка но кытысь ке сюриз ведь! Табере мон туж узыр - 80 аресэ тырмиз гинэ, пенсие но йылӥз. Нылкышноослэсь палэнтӥськысагес ветлӥсько ини: шӧдозы ведь, коньдонэ бусьтыр шуыса...Юмшанов оло шонерзэ вера, оло уг, но шуэ: вить кышно вылэ вуылӥ, пе.- Нылъёсылы ним ачим тыри вал: Вера, Надежда, Любовь, - ватса со. - Озьы но луыны кулэ ук: куиньназы ик Москваысь кузпалъёс шедьтӥзы, отчы гылӟизы. Монэ сьӧразы ӧтё ик вал, пумитазы верай: Удмуртиез вузаськоды бере, монэ но вузаны быгатоды...Ачиз Юмшанов туж данъяське фамилиеныз: чын-чын удмурт. Со кыштыр гинэ улэ мӧйыослы юртын. Туж яратэ Лолошур-Возжи кузя поръяны. Син шораз соку ик йӧто куштӥськем пулъёс, ведраос, вышкыос... Анатолий соосты люка юртысь азбарлэн одӥгаз сэрегаз. Отчы шутэтскон инты лэсьтэм ни: ӝӧкъёс-пуконъёс пӧръям-буям, пичияк кенер лэсьтэм, буям ведраосы сяськаос мерттэм. Вӧзаз ик убоос вылын кисьмало помидоръёс, кубиста, ӵужкушман... Юртъерен улыны дышем воргорон татын но аслыз уж шедьтэ.Самолёт, телефон...Нина Афанасьева быгатыкуз ялан керттӥськем, черсӥськем: пӧзьёссэ-пыдвылъёссэ, выж лёгетъёссэ ӵош улоно эшъёсыз но, та юртысь социальной ужасьёс но мыло-кыдо басьтылӥзы.- Али киужен вырыны синъёсы лябесьгес луизы ини, - шуэ песянай. - Но асме утялтыны турттӥсько ай. Кин воксё уг быгаты, татын дӥсь миськыса но, сиён пӧзьтыса но сёто. Мон ачим ик лавкае но потаны турттӥсько на. Но лябӟисько... Егит дыръёсы тодам ӵем лыктыло. Макем кышкаськом вал самолётъёслэсь! Мар корт куакаос лобало шуыса, инме учкылӥм, тани-тани дорамы пуксёзы, малпаллям. Телевизор но ӧй вал ук соку - тодэм-валаммы сыӵегес вал... Табере тани сотовой телефонэ но вань ни, киысьтым уг куяськы... Таӵе вакытъёс но луозы шуыса малпан вал-а?Нина Фёдоровна ялан жингыръя дор палъёсаз, Дэри ёросысьтыз Шор Пӧсьтолэ. Отын солэн эшъёсыз, бускельёсыз кылемын. Ас юртсэ кельтӥз пиезлэн нылызлы. Семьяеныз со отын улэ.- Коркае пичи гинэ вал, мон кытчы бордазы чуртнаськом на? - лулӟиське песянай. - Одӥг гинэ пие вал, со но улонысь кошкиз. Улэп ӧвӧл ни табере кенэ но. Кык гужемзэ бертылӥ вал ай Шор Пӧсьтолам, туэ ӧй быгаты ни. Внучкае ачиз адӟиськыны вуылӥз. Мукет ӵыжы-выжыосы воксё ӧвӧл ни, братэлэн Москваын улӥсь нылыз сяна...Господаос кадь улӥськом!Тамара но Юрий Черновъёсты но улон сюрессы вуттӥз мӧйыослэн юртазы. Татын соослэн кык комнатаен улон интызы. Уг ӝожтӥсько. Азьло улэм-вылэмзэс тодазы ваё ке, паймо: кызьы чидамы?- Можга ёросысь Вуж Карамбайын улӥськом вал, - шуэ Юрий. - Кык корка сяна улӥсез но ӧй вал ни. Бускель воргоронмы огназ улӥз, арнялы-кыклы ышылыса. Курег вордэ вал ай, кызьы бурдоосыз сютэм чидаллязы? Нош кузпалме мон быдэс толалтэлы «пытсэт» сьӧры кельтылӥсько вал, нокинэ адӟытэк-кылытэк, коркась потатэк улӥз. Ачим матысь автобус дугдыллониозь куасэн ширтӥсько, собере автобусэн ини Можгала кошкисько сиён-юон басьяны - озьы калыкез коть адӟылӥ. Татын ми господаос кадь улӥськом!Юрий Владимирович быдэс улонзэ агрономын ужамын. Но табере ассэ изобретатель шуэ. Трос бугыръяське энциклопедиосын, уй но нунал пуке, чертёжъёс суредаса. Авиацилы туж пайдаё луыны быгатӥсь двигательёс, пе, кылдытӥсько. Бен, соос али бумага вылын гинэ, но Чернов Москваысь конструктор бюрое но ветлӥз ни. Юрий Владимировичлэн аслаз малпанъёсыз-валанъёсыз Челябинске пазьгиськем метеорит пумысен но, шунды пытсаськылон (затмение) сярысь но.- Кылзӥсь гинэ монэ ӧвӧл, - лулӟиське воргорон. - Кузпалы но шорам шонтӥське гинэ на - воксё акыльтӥськем ни, лэся.Нош нылпиоссы сярысь Черновъёс туж ик вераны уг ярато. Вордӥллям ныл но пи. Нылзы улэ Санкт-Петербургын, телефон пыр гинэ одӥг-ог жингыръя, бертылэмез кемалась ни. Пизы армие Белоруссие сюриз. Отчы ик кылиз, семья кылдытӥз. Нуноксылы 21 арес ни, но Черновъёс сое одӥг пол но ӧз адӟылэ на.- Эх, визьтэмесь милям соос, - лулӟиське воргорон.- Нормальной пиналъёс, - соку ик нылзы-пизы пала дурбасьтыны турттэ анай.Ӧс сьӧры потыкум ни, Тамара но Юрий улон интызэс ушъяны выро на:- Милям татын туж умой - пересьмиды ке, тӥ но лыктэ...Кунэрскем тусме адӟыса, нылкышно ватсаз:- Ми но, татчы вуом шуыса, ум малпаське вал...Тау кылъёс...муртлыНылзэ-пизэ эркияса будэтыкуз, анай-атай со шоры оскыса учке: зэмос кивоштӥсь луоз! Но учыръёс, зэмен но, луо пӧртэмесь. Шаерысьтымы Калыклы улон-вылонын юрттэт сётонъя министерстволэн лыдпусъёсызъя, республикаысьтымы мӧйыослы чаклам 27 юртъёсын туннэ 650-лэсь ятыр улӥсез.- Отчы куриськисьёс тросгес буш интыос сярысь, - пусъе министерствоысь валтӥсь специалист-эксперт Ангелина Мусалимова. - Таӵе юртъёсы ӝоггес интыяськом куашкан калэ вуэм юртъёсын векась огназы кылем песянай-песятайёсты. Соослы отын сиён пӧраны, лавкае ветлыны, корка котыразы утялтӥськыны юртто социальной ужасьёс.Нош асьсэды воксё утялтыны быгатӥсьтэмъёсыз песянай-песятайёс, инвалидъёс понна вань на интернатъёс. Республикаысьтымы 250-лэсь ятыр адями отын улэ. Пӧлысьтызы тросэз меда курлало вордэм нылъёссэс-пиоссэс? Но тау кылъёс но соослы уг верало, коньдонэн юртэтсэс но уг возьмало.Куд-ог кунъёсын, кылсярысь, Сингапурын тупатэмын анай-атайёслы выт выллем тыриськонъёс. Но со дыре ик куд-ог кунъёсын, шуом, Туркмениын, пенсия но уг тыриськы. Отысь калык вашкала сямен, бадӟым семьяосын улэ на. Егитъёсыз утялто мӧйыоссэ. Кудӥз амал шонергес - умойгес валалозы, дыр, специалистъёс. Но пичи мурт но вала: анай-атаез ӝожомытыны уг яра, соослэсь дуно адямиос дуннеын ӧвӧл.Элина Кумачёва  